เตรียมหารือสภาพัฒน์ขยายเวลาเราเที่ยวด้วยกัน เพิ่มห้องพัก 2 ล้านห้อง พร้อมเสนอแคมเปญ "ทัวร์เที่ยวไทย"
นายยุทธศักดิ์ สุภสร ผู้ว่าการการท่องเที่ยวแห่งประเทศไทย หรือ ททท. เปิดเผยว่า ในวันพรุ่งนี้ (5 มี.ค. 64) จะมีการหารือกับเลขาธิการสำนักงานคณะกรรมการพัฒนาการเศรษฐกิจและสังคมแห่งชาติ หรือ สศช. เพื่อขยายเวลามาตรการเราเที่ยวด้วยกันที่จะหมดอายุสิ้นเดือนเมษายนนี้ ไปจนถึงสิ้นเดือนกรกฎาคม 2564 โดยเพิ่มอีก 2 ล้านรูมไนท์ จากเดิมที่มีอยู่แล้ว 6 ล้านรูมไนท์รวมเป็น 8 ล้านรูมไนท์ เชื่อว่าจากสถานการณ์โควิด-19 ที่เริ่มคลี่คลาย ประกอบกับการผ่อนคลายมาตรการป้องกันและนโยบายเพิ่มวันหยุดยาวจะทำให้ประชาชนสนใจใช้สิทธิ์มากขึ้น นอกจากนี้ จะเสนอแคมเปญ "ทัวร์เที่ยวไทย" หนุนคนไทยเที่ยววันธรรมดาผ่านบริษัทนำเที่ยว ให้สิทธิ์ประชาชนอายุ 18 ปีขึ้นไป แต่ไม่จำกัดเพดานอายุ รวม 1 ล้านสิทธิ์ ให้โควตาบริษัทนำเที่ยวรับนักท่องเที่ยวได้บริษัทละ 3,000 คน ซึ่งครอบคลุมกว่า 300 บริษัท โดยรัฐช่วยออกค่าใช้จ่ายส่วนต่างให้ 5,000 บาทต่อคน เช่นเดียวกับเที่ยวไทยวัยเก๋า แต่เป็นการโอนเงินตรงให้กับบริษัทนำเที่ยว คาดว่าจะได้ข้อสรุป เพื่อเสนอที่ประชุมคณะรัฐมนตรีในสัปดาห์หน้าส่วนกรณีหลายสายการบินออกโปรโมชันขายตั๋วเครื่องบินแบบบุฟเฟต์นั้น ถือว่าช่วยกระตุ้นความถี่ในการเดินทาง เพิ่มเติมจากโครงการเราเที่ยวด้วยกันที่รัฐช่วยออกค่าโดยสารให้ร้อยละ 40 แต่ไม่เกิน 3,000 บาทต่อที่นั่ง ซึ่งจะประสานงานสายการบินให้ตรวจสอบการนำตั๋วในโปรโมชันมาใช้สิทธิ์ในโครงการรัฐได้ 1 ครั้งต่อ 1 ที่นั่งเท่านั้น